E sa bulia talega na lotu SDA e dua na nona ibinibini “test” ga vaka ikoya, ka vakayagataka me dusia kina vei ira na tani, ni pasitaka na “test” ni parofita ko Mrs. White. Ni vakadikevi vakamatailalai, e rawa ni cereki me laurai, ni oqo, e sega dina ni dua na “test”. Kevaka e taurivaki raraba na “tests” oqo, sa rawa vei ira e vuqa me ra pasitaka talega na veitarogi ni parofita ni Kalou!.
Test #1 ni Lotu SDA: E a lako mai vakatamata ko Karisito
E dua na tikina ka dau kau cake mai vakawasoma me tokoni Ellen White, o ya na 2 Joni 1:7:
“Ni ra sa lewe vuqa na dauveivakacalai sa lako voli e vuravura, ko ira era sa sega ni vakatusa ni sa liatamata mai ko Jisu Karisito.”
Na parofita lotu vaKarisito kece e daidai, era vakatavuvulitaka kece ni a lako mai vakatamata ko Karisito, ka na kena pasitaki na “test” oqo, e sa ka lailai wale dina. Ko ratou kece oqo: Joseph Smith, Mary Eddy Baker kei na vuqa tale na “parofita”, era pasitaka na “test” oqo. Ko Muhammad mada e a vakatavuvulitaka ni a tamata vakayago dina ko Karisito. O koya e sega ni dodonu kina me da okata sara oqo me dua na “test”, baleta na tamata lotu vaKarisito kece e rawa ni pasitaka.
Test #2 ni Lotu SDA: E Yaco Dina Na Ka e Parofisaitaka
E dua tale na “test” ka dau taurivaki e na so na gauna, o ya na kena yaco na ka e parofisaitaka na “parofita”. Kevaka e cavuta e dua na parofisai na parofita, ka qai yaco na parofisai o ya, sa na kilai kina ni tamata o ya e parofita dina. Ia, eda na rawa ga ni ciqoma me dina oqo, kevaka e tauri vata kei na Deut. 18:22, na tikina ka kaya ni ko ira na parofita dina, e sega ni rawa me lasu e dua na parofisai era cavuta.
Na kena yaco e dua na parofisai, e sega ni kena ibalebale sara o ya, ni sa parofita dina o koya e a cavuta, ka vakavo ga ke tauri vata kei na na ikarua ni ka, o ya, ni sega ni rawa me lasu e dua na nona parofisai. Ko ira na dau rairai se luve-ni-wai, e dau wasoma na nodra kaya vakacaca tu ga na veika me baleta na ka e na yaco mai muri, ka so na gauna e dau yaco dina na ka era kaya. Ia, kevaka e mani yaco dina e dua na nona parofisai na dau rairai o ya, e sa dodonu li me laurai ni parofita dina?
Dikeva mada na kisi nei Joseph Smith, na parofita ni lotu Mormon. E a cakava o koya na parofisai oqo e na yabaki 1832, ni se vo e 30 na yabaki me qai caka na ivalu mai Amerika, na U.S. Civil War:
“1. E dina, sa kaya na Turaga me baleta na ivalu ka na vakarau yaco, ka na tekivu e na vakatubu tiko-yavavala nei South Carolina, ka na qai la’ki tini e na mate kei na rarawa ni vuqa sara na bula;
. . . .
“3. Ka raica, era na tawase na States e na Sauca, mai vei ira na States e na Vualiku, ka ko ira na veivanua vakaPeritania, era na kaci vei ira na vo ni veimatanitu, me ra taqomaki ira mai vei ira na vo ni veimatanitu; ka na qai sovaraki na ivalu ki na veimatanitu kecega.”
E a mani yaco dina sara vakamatailalai na parofisai oqo. E a kacabote na ivalu vei rau na Southern States kei na Northern States, e na kena a tekivu mai na state ko South Carolina.
Sa ivakadinadina beka oqo, ni sa parofita dina ko Joseph Smith? E sega, vakavo ga ke a yaco dina kece na vo ni parofisai e a cavuta. Kevaka me da muria na idusidusi ni Vola Tabu, na parofita dina, e dodonu me yaco taucoko na parofisai e cavuta.
Test #3 ni Lotu SDA: Na Volavola ka Veivakauqeti
E na so na gauna, era na dusia na lotu SDA na vei ivola me vaka na Desire of Ages kei na Steps to Christ, ka kaya ni oqori, era ivakadinadina ni veikacivi vakaparofita vei Mrs. White. Kevaka mada ga e a sega ni lavetaka e duabulu na iyatu vosa mai na nodra ivola e so tale na dauvolavola, ka kevaka talega e a sega ni tu ko ira na nona timi ni dauvolavola maqosa ka ra dau vukei koya, na nona rawa ni vola e dua na ivola dau veivakauqeti, e na sega sega sara ni da rawa ni ciqomi koya kina me sa parofita dina. Kevaka me da wiliki ira na dau vola ivola ka veivakauqeti, me ra parofita dina, ia e kena ibalebale o ya, ni na udolu vakaudolu era na wili me ra parofita dina, baleta ni oqori na iwiliwili ni ivola e veivakauqeti, ka ra sa vola na dauvola ivola lotu vaKarisito.
E so era na dusia na kena a mavoa na ulu i Mrs. White ni se qai yacova na grade 3 na nona vuli, ka sa mani biubiu vuli mai kina. Era dau dusia na nona volavola e muri, ka kaya: “E rawa vakacava vua e dua ka yacova ga na grade 3 na nona vuli, me vola rawa na ivola e vuqa ka sinai e na veika e veivakurabuitaki?” Ko ira era dau taroga na vei taro oqori, era vakaibalebaletaka tiko ni a rairai soli vua na veivuke vakalomalagi e na nona vola na ivola e vuqa oqori. Ia, na kena dina oqo, ni a sivia na grade 3 na ivakatagedegede ni vuli e a yacova.
Ko ira era vakamuria na parofita ko Muhhamad, o koya ka a tauyavutaka na lotu vaka Islam, era dau dusia na nona volavola na tamata sega ni vuli oqo, me ivakadinadina ni veivuke vakalomalagi e a soli vua. Era na kaya, “E rawa vakacava vua e dua ka sega ni vuli me vola e so na ivola veivakurabuitaki me vaka na Quran, kevaka e a sega ni vukei mai lomalagi?” Ia, na kena dina, ni a lewe vica tu na nona sekeriteri, ko ira ka ra a vukei koya e na nona volavola.
E vakakina, ni ko Mrs White era a tu na nona ivukevuke ka ra dau vukei koya e na nona volavola. E na kena itekivu, e a dau vukei koya ko James White, na watina. Ia e muri, ni sa toro cake na nodrau itovo ni bula vakailavo, e a qai vakacakacakataki ira e so me ra dau vukei koya me vola na nona ivola, na articles, ka vakakina na nona veivolavolai vata kei ira na tani. E a vakacakacakataki Marian Davis, e dua ka dau vola ivola saumi, me vukei koya e na kena volai na nona ivola e vuqa. Na nona sekeriteri, ko Fannie Bolton, e a vakaitavi talega e na volavola, ka vuqa na yabaki na kena dede.
Me vaka eda sa veivosakitaka e liu, e a vukei vakalevu talega na volavola nei Mrs. White, e na nona ‘copy’taka na nodra volavola e so na dauvola ivola ni lotu veta e cake ni nona gauna. E se ka ni veileti tikoga oqo na levu ni ka e ‘copy’taki mai vei ira na tani, ia, e vakabauti ni rawa ni tiko e na 90% na kena levu.
Se a soli vua na veivuke vakalomalagi me vola kina na nona ivola e vuqa, se segai, eda na sega ni rawa ni kila na kena dina. Ia, e dua na ka eda sa kila tu vakasigalevu: o ya, ni a soli vua e vuqa sara na veivuke vakatamata.
E dusia tiko li na nona volavola veivakauqeti na marama oqo na veivuke mai lomalagi? E na vakacava beka kevaka ko a vakatarai mo ‘copy’ taka na veika ko gadreva mai vei ira na dauvolavola ivola ni lotu naba dua e vuravura, ka ko qai lavetaka kece me buli kina na nomu ivola? Vakacava beka ke ra cakacaka tu vei iko e vuqa na dauvola ivola maqosa, me ra vukei iko e na nomu sasaga? Ko nanuma ni ko na rawa ni bulia kina e dua na ivola veivakauqeti? E sega ni da vakataratutu ni ko na rawa ni cakava vakakina!
E na tikina oqo, na ivola veivakauqeti kece nei Mrs. White, e sega ni vakadinadinataka ni parofita dina o koya.
Test #4 ni Lotu SDA: Na Cakacaka e Veivakurabuitaki
E so na lotu SDA, era dau dusia na cakacaka veivakurabuitaki e vuqa, ka a volaitukutukutaki ni ra a yaco e na so na raivotu nei Mrs. White, me ivakadinadina ni sa parofita dina o koya. E dua na kena ivakaraitaki, o ya na itukutuku ni dau vakatabuicegu e na gauna kece e raivotu tiko kina, ka so tale na itukutuku e baleta na nona dau laveta cake tu e so na iyaya bibi, e na kaukauwa e veivakurabuitaki.
Ko ira ka ra dau totaki Ellen White, era kaya ni veika oqo, e tautauvata kei na veika e a sotava na parofita ko Taniela. Se a tautauvata kei na veika me baleti Taniela, se segai, e ka eda rawa ni veiletitaka; ia o koya na Peresitedi ni General Conference, ko A.G. Daniells, e a tara sara na mawe ni ivako, e na nona a kaya:
“Ia me baleta na veika oqo, e dua tani na noqu rai mai vei ira e so na noqu itokani, ka ra sa sosoqona mai na ivakadinadina e so me ra tutaka kina na dina ni isolisoli oqo; e na vuku ni ka oqo – au vakabauta ni ivakadinadina levu duadua, e kunei e na kena vakavuana na isolisoli oqo ki na isoqosoqo lotu, ka sega e na veika e laurai vakayago se e taudaku.
E dua na kena ivakaraitaki oqo: au sa rogoca vei ira e so na italatala ni ra vunau, ka raica talega e na ivola e so, ni a lave cake tu e dua na iVola Tabu vavaku ko Sister White – ka’u vakabauta ni kainaki ni 40 na paodi na kena bibi – ka a laveta cake tu e ligana ni dodo vakadodonu tu, ka qai wanono cake tu ki lomalagi, me qai cavuta tiko na veitiki-ni-Vola Tabu, e na nona cereka tiko na veidrau ni pepa, ka dusi ira yadua tiko na veitikina oqori. Ka sega ni bau tavuki sobu mai lomalagi na nona wanono, me raica se wilika na veitikina e dusia ka cavuta tiko.
Au sega ni kila ke a yaco dina na veika oqori. Au sega ni kila. Au a sega ni raica, ka’u sega ni kila se’u a bau vosa vua e dua ka a raica. Ia, kemuni na veiwekani, au sega ni wilika na veika vakaoqori me dua na ivakadinadina. Au sega ni vakabauta ni oqori e mataqali ivakadinadina vinaka duadua. Kevaka au a vulagi e kemuni maliwa, ka’u qai rogoca e dua na dauvunau ni vakalevulevuya tiko na veika vakaoqori, e na tuburi au na vakatitiqa levu. O ya, au na via kila kevaka e a raica o koya. E na qai kaya mai ni a sega ni raica. Ka’u na qai taro tale, se a bau raica na tamata ka a raica na veika oqori. E na qai sauma tale mai, “E sega”.
“Ia, au via taroga se na tiki cava soti ni veika oqo e a yaco dina, ka tikina cava soti e a qai buli ga me vakuri kina na kena rogorogo dina? – Au sega ni kila. Ia, au sega ni vakabauta ni oqo na mataqali ivakadinadina eda via taurivaka. E sa dua na gauna balavu na noqu kauta voli mai na veika vakaoqo – vakatabu-icegu, ka wadra vakadua tu na yaloka ni mata, ka sega ni sauriva. O ya e a rairai dau sala muria tu mai na isolisoli oqo e na kena se qai tekivu, ia e muri e a sa sega ni qai yaco, ia ka’u vakabauta ni isolisoli oqo e a yaco dina talega e na veisiga e muri, me vaka ga na gauna e liu.” (1919 Conference on the Spirit of Prophecy)
E sega ni dua vei keda oqo, e a tiko e na nona raivotu, ka sega ni dua vei keda, e na rawa ni kila na dina ni veika e a yaco, se sega ni yaco. Ia, e sega ni bibi o ya. E na kedra bini vakayauyau e vuravura na daucaka mana kei ira era dau veivakaisini, e sega kina ni dua na kena yaga me taurivaki e dua na “test” se veitarogi, ka yavutaki e na kaukauwa “tani”. Ko ira na parofita e na iVola Tabu, era a sega ni vakadeitaki ni ra parofita dina, e na nodra cakava na cakacaka e veivakurabuitaki, ia e na kena a yaco dina ga na veika era parofisaitaka, kei na nodra itovo.
Test #5 ni Lotu SDA: Liu e na vica na yabaki mai vei ira na ‘scientists’ na veika e kila.
Dua tale na vosa se ile ka dau cavuti me totaki Mrs White, o ya, ni sa vakayabaki na liu ni nona kila-ka e na so na i ulutaga, mai na kena ka qai vakadeitaka na tabana ni vuli torocake ni ‘science.’ E levu era sega tu ni kila, ni a lailai wale sara (o ya ke a bau duabulu mada ga) na veisau e na iulutaga ni tiko bulabula, e a solia vei vuravura ko Mrs. White. Na iwase levu ni veika e a qai vunautaka tiko e muri o koya, era a sa dau vunautaka makawa tu mai e vuqa ka ra rogo ka kilai levu e na nodra kila-ka e na veiulutaga o ya.
Ko Mary Eddy Baker, Joseph Smith, kei na parofita ko Muhammad, eratou a dau vunautaka na veisau vovou e vuqa ni tiko bulabula, vei ira na nodra ilawalawa, ka nikua, ko ira na nodra ilawalawa oqo, era sa kaya wavoki tu, ni veika oqori, era sa qai vakadeitaki tiko nikua mai vei ira na dauvakadidike ni science, ka sa ikoya oqo na ivakadinadina ni veituberi vakalomalagi ka a soli mai.
Ia, na kena dina oqo: e sega ni ivakadinadina ni dua e parofita dina, kevaka e vakatekivuna ga mai e so na veisau vovou ni tiko bulabula. E sa udolu vakaudolu na veisau vovou ni tiko bulabula era sa kauta mai na tamata duidui e na veitaba yabaki sa sivi yani. Sa kena ibalebale beka o ya, ni ra parofita dina kece o ira ka ra a vakatekivuna e dua na veisau vou ni tiko bulabula? E sega sega sara!
Test #6 ni Lotu SDA: Maroroya na Duavata e Loma ni Lotu
E dua na ile ka ra dau taurivaka e so na lotu SDA, o ya ni veika e vola ko Mrs White, e vukea na duavata e loma ni lotu, e na kena wali na duidui ni veivakatavuvuli ni veitiki ni Vola Tabu, ka vukea kina na nodra vakalomavatataki na ivavakoso.
Ko ira ka ra taurivaka tiko na ile oqo, e dodonu me ra sa kila, ni duavata oqo, e kena ibalebale, ni nona rai e dua na tamata e na vuku ni dua na iulutaga e na iVola Tabu, e dodonu me veidutaitaki vata kei na rai nei Ellen White. Kevaka e dua e sega ni na vakamalumalumutaka na nona rai me duavata kei na rai nei Ellen White, ia, me sa na biuti koya ki tuba na lotu SDA.
Oqo, e na laurai beka ni sa rui totogi bibi me tau vua e dua, me baleta ga na kena maroroi na duavata, ka laveta cake talega kina na itutu nei Ellen White, me sa dauvakadewa levu duadua ni Vola Tabu, e dua na itutu ka na sega sara ni duidui mai na itutu ni Pope e na lotu Katolika.
Ia, na kena dina oqo: na volavola nei Ellen White, e latia na kena vakasaqarai na ibalebale dina ni veitiki ni Vola Tabu, baleta na “tamata lotu Kavitu vinaka,” e na sega ni rawa me vulica na iVola Tabu, ka vakadewataka ga vakai koya na kena ibalebale, ka me na duidui mai na “ivakadewa nei Ellen White”.
E dina beka, ni na so na duavata e na vuku ni kena vakadewataki na veitiki ni Vola Tabu, e na kune kevaka me na vakamuri vinaka na ivakavuvuli nei Ellen White, ia oqo e sega sara ni kena ibalebale me na basika kina na duavata e loma ni lotu. Na kena dina oqo: e na veitaba yabaki sa sivi yani, e vuqa era sa dau tukuna na kena sega ni kune na duavata e na loma ni lotu ni SDA. Au vakabauta ni iwase levu ni duiyaloyalo oqo e loma ni lotu Kavitu nikua, e vu tiko mai vei Ellen White.
E so na lewe ni lotu, era vakataroga se cava sara mada na kaukauwa se lewa nei Ellen White e loma ni lotu. Ko ira na lewe ni lotu oqo, era na sega sara beka ni muria na veika e cauraka ko Sister White, se vakadonuya na nona vakavakadewa kece, ka yaco kina me ra veicoqacoqa kei ira na nona ito era vakabauta ni gusu ni vosa ni Kalou ko Ellen White ki na isoqosoqo lewe ni lotu.
E dua tale na vu ni duiyaloyalo, sa ikoya sara mada ga na volavola nei Ellen White. Na iVola Tabu, dina ga ni ra a vakaitavi e na kena volai e vica na daseni na dauvolavola e na loma ni 1,000 vakacaca na yabaki, ia e kune kina e dua ga na ituvatuva ni veika veimurimuri, ka veivakurabuitaki na matalia ni kena cokocokoti vata vakamatau. Na kena veibasai e kune e na volavola nei Ellen White: e vola ga e dua na dauvolavola e na loma ni 75 na yabaki, ia, e kune kina e vuqa sara na ivakamacala e veisaqasaqa, ka vakavuna talega na sese ni vakasama.
Na goneyalewa ko Ellen White, e a vakatabuya na lako vei vuniwai. Ia, ni sa marama uabula mai, e a dau lako wasoma vei ira na vuniwai.
Ko Ellen White na goneyalewa, e a volavola vakabalavu ka vakavuqa e na iulutaga ni kena ca na itovo ni tagane se yalewa e cakava na itovo dukadukali ki na tiki-ni-yagona vakatagane se vakayalewa. Ia, ko Ellen White na yalewa uabula, e a sega ni vola e duabulu mada ga na vosa me baleta na iulutaga oqo, e na loma ni 40 na yabaki ni bera nona mate.
Ko Ellen White na goneyalewa, e a vakabibitaka na lawa, ia ko Ellen White na yalewa uabula, e a vakabibitaka na loloma. E na loma ni veiyabaki ka a veiqaravi tu mai kina, e a vakavuqa na nona saqata tale ko Ellen White, na veika e a vola e liu. Ka qai vakuria oqo, ni a vakasinaita o koya e sivia na 100,000 na drau ni pepa e na nona volavola – oqo e vaka dua-na-drau taki beka na levu ni volavola ka tu e na iVola Tabu – ka sa bau bini dina na volavola e veisaqasaqa me na rawa ni kune e na iulutaga cava ga, kevaka me dua e vakasaqaqara matua.
Na volavola e vuqa ka ra veisaqasaqa ka veivakasesei oqo, e vakavuna na wiwi ni veimaliwai vei ira na iwasewase lalai duidui-ile e na loma ni lotu. E se katuvu tiko ga oqo na veibataki ni veika e so me vaka na bula nei Karisito, na veika e na yaco e na iotioti ni gauna e vuravura, na ivakarau ni isulusulu kei na veivakamarautaki, na qito, na ivakarau ni yalani kana (diet), na veilewai ka tukuni ni sa caka tiko oqo mai lomalagi (Investigative Judgment), na daramaki ni iukuuku me vaka na taube kei na sau ni daliga, na kena caka vakasivia na veimoceri vakaveiwatini, na vuli, kei na vuqa tale na iulutaga. E kena irairai, ni leqa ni duavata e na loma ni lotu ni SDA, e sa qai vakalevutaki ga, e na kena sa rui sivia na lawa se vakatavuvuli volai, ka sinai kina na ivakavuvuli veisaqasaqa ka sega ni wali rawa.
E sega ni vakataratutu, ni gauna e sa na tevuki kina e matadra na lotu Kavitu na ibinibini ivakadinadina me baleta na nona sega ni rawata na veitarogi ni parofita ko Mrs. White, ka gauna e dodonu me ra vakatusa kina na kena dina, era na vuki ka dusi ira na parofita mai na iVola Tabu, ka kaya ni ko Ellen White e sega ni ca vakalevu sara mai vei ira o ya. Era na kaya, “e levu tale tu ga na veika e veisaqasaqa e na iVola Tabu.”
Na vu ni nodra kaya oqori, e baleta ni ra kaya, ni ko ira na parofita e na iVola Tabu, era a dau cala e na so na gauna, ia era se okati tikoga me ra parofita dina; o koya era kaya kina ni vakatarai me ra dau cala talega na parofita. Kevaka me da na vakamuria na ivakamacala oqo me yacova sara na kena itinitini, e kena ibalebale, ni na vakatarai vua e dua na parofita me cavuta na levu ni parofisai cala ga e gadreva, ka na okati tikoga me parofita dina ni Kalou.
Na ivakarau ni vakamacala o ya, e sega ni rawa ni okati me yavutaki e na dua na yavu dei ka dina, ka na rawa ni vakayagataki me okati ira kecega era gadreva me ra wili me ra parofita, me vakataki David Koresh, na nodra “parofita” na isoqosoqo na Branch Davidian, o ira ka ra a vakamatei ira vakai ira e na gunu poisoni.
E levu na sasaga era sa tovolea na lotu SDA e na veiyabaki sa sivi yani, me ra vakacacana kina na kedra irogorogo na parofita ni Vola Tabu, e na nodra gadreva me ra taqomaka na itutu nei Ellen White e loma ni lotu. Era saga me ra vakaseseya na veitarogi ni parofita dina ka da raica e na iVola Tabu, e na nodra wakia vata kei na so tale na veika ka sega ni dodonu me okati e na iulutaga ni veitarogi. Me rawa ni da vakamakaretaka na vuvu ni wai ni veivakasesei oqo, e dodonu me da kila vinaka mada e liu, e 4 na ka oqo.
Matai, ni da veivosakitaka tiko na nona ‘cala’ se ‘malumalumu’ e dua na parofita, me da tovolea me da kua ni taura cala na ibalebale ni ‘malumalumu’, ka da qai okata me nona sega ni pasitaka na “veitarogi ni parofita dina”. E sega ni dua na tiki ni veitarogi ni parofita dina, e kaya ni ko ira na parofita dina, era na sega ni valavala ca rawa. Ko Balami kei Saula, e rau a parofisai e na Yaca ni Turaga, ia eda sa kila tu ni a levu tu na nodrau malumalumu. O koya gona, e sega kina ni dua na noda yavu, me da kaya ni dua e sega ni parofita dina, baleta ni tu e so na nona malumalumu.
Karua, e tu talega e so na italanoa ka volai tu e na iVola Tabu, ka tukuna e so na ka, eda na raica beka nikua me malumalumu se vakatulewa cala. E dua na kena ivakaraitaki oqo: e a vosa vei Tevita ko Necani, ni bera ni taroga mada e liu na Kalou, e na nona kaya vei Tevita ni sa rawa me tara e dua na vale-ni-soro.
Katolu, e tu e na iVola Tabu e so na italanoa me baleta na nona sega ni kila vinaka e dua na parofita, na itovo ni veiqaravi cava e kacivi kina. Ko Jona, e a dua vei ira oqo, ka a sega tale beka ga ni via kila, ni itukutuku ni rusa e vakarota vua na Kalou me la’ki tukuna vei ira na kai Niniva, e a rawa me vakasukai ke yaco na veivutuni. O koya gona, e sega ni gadrevi kina vua e dua na parofita dina, me kila vinaka sara na ibalebale ni nona kacivi se talai, me rawa ni qai vakayacora kina na nona veiqaravi.
Ka-va, ko ira na dau vakalewa na iVola Tabu, era dusia e so na parofisai e na Veiyalayalati Makawa, ka ra kaya ni a sega ni yaco. E na sega ni rawa me da na veitarogitaki ira kece na parofita ni Vola Tabu e na veivosaki oqo, ka ni sega ni inaki oqori ni volavola oqo. E sa volai e vuqa sara na ivola e na iulutaga oqori, me vakadeitaka na dina ni veika e volai e na iVola Tabu.
Ia, na kena nanumi ni rawa ni cala e so na nodra parofisai na parofita oqo, e na rawa ni vu mai na vuqa na veika eda sega tu ni kila, na veika beka e sa buluti tu e na veitaba gauna makawa, ka sa sega sara ga ni basika mai e na noda kila-ka na tamata nikua, ka na rawa talega ni vu mai na kena vakadewataki na iVola Tabu.
Kevaka beka eda rawa ni lesu tale ki na vica na udolu na yabaki sa sivi, me da raica ka rogoca na veika sara ga e yaco, me vaka sara ga na kedra a yaco dina, eda na qai kila kina ni a sega ga ni cala e dua vei ira na parofisai o ya. Eda na qai kila e kea, ni cala ga ka a yaco, o ya, na noda sa rui totolo me da vakatauca noda lewa e na vuku ni kena dina e dua na ka, ni se sega ni tu kece vei keda na kila me baleta na ka o ya.
A kena isoqoni oqo, ni Vola Tabu e vakaraitaka ni so vei ira na parofita, era a vakayacora e so na itovo sega ni dodonu, e so tale, era a sega ni kila vinaka na itavi era a kacivi kina, ka ra a cavuta e so na parofisai ka rairai vei keda eda bula e na vica na udolu na yabaki e muri, ni ra a cala se sega ni yaco me vaka e a parofisaitaki.
Ia, na i kava ni ka e cavuti toka e cake, e rairai ka duadua e rawa ni da vakayagataka me da lewa kina na nona talai mai Vua na Kalou e dua na parofita. Ia, e koto sara ga e ke, na dredre ni noda vakalewai ira na parofita ni Vola Tabu. E dina beka ni na rawa me da vakayacora e dua se rua na veitarogi ni parofita vei ira na parofita e na iVola Tabu, ia e sa rui veiyawaki dina na gauna eda bula kina oqo, mai na gauna era a bula kina, ka sa dredre kina me da vakayacora vei ira na veitarogi taucoko ni parofita.
E na kena irairai beka vei keda ni ra a ‘fail’taka e dua na veitarogi, ia na noda kila me baleta na itovo ni nodra bula kei na nodra itabagauna, e sa qiqo dina, ka na sega ni rawa me da vakatauca kina e dua na lewa e dodonu.
Ko ira ga na itaba tamata ka ra a veimaliwai kaya, ka kilai ira vinaka na parofita e na iVola Tabu, se ra a bula e na nodra tabagauna, era na rawa ni vakatauca na lewa vinaka duadua me baleta na nodra pasitaka na veitarogi ni parofita ko ira oqo. Me vaka ni da sa na sega ni rawa ni lewa na dodonu ni nodra bula na parofita ni iVola Tabu e na itabagauna eda bula kina nikua, eda sa na ciqoma ga e na vakabauta, ni ko ira na parofita oqo, era a kacivi dina mai Vua na Kalou, me yavutaki e na vica na ka oqo:
- Na nodra a ciqomi mai vei ira na tamata ka ra a veimaliwai kaya, ka ra a kilai ira vinaka
- E na ivakadinadina nei Jisu
- Na nodra vuku kei na kila-ka na tamata ka ra a vakasoqona vata na nodra volavola na vola na iVola Tabu, ka ra a qai vakatulewataka na ivola cava soti era a vakauqeti mai Vua na Kalou, ka ivola cava soti e sega ni vaKalou na nodra a volai.
Ko ira na tamata oqo, era a tu e na dua na itutu vinaka cake sara, me ra lewa na dina ni nodra kacivi na parofita, ka sa dodonu me da doka na nodra lewa. E na noda sa rui yawaki ira na parofita ni iVola Tabu ko ikeda nikua, e na udolu vakacaca na yabaki, ka vaka kina na nodra yawaki ira e na duivosavosa, kei na duidui ni itovo vakavanua, e sa na dredre dina kina vei keda me da dabeca na idabedabe ni turaga-ni-lewa e na vukudra. E sa rui sivia dina na ka eda sega ni kila me baleti ira.
Mai na noda wilika na iVola Tabu, eda kila kina ni ko Jisu e a sega ni bau kaya e dua na ka me vakavuna na noda vakatitiqataki ira na parofita ni Veiyalayalati Makawa, ia, na veika e a kaya, e vakaraitaka ni a raici ira me ra tutaka na lewa e dodonu, ka kaya ni a sega ni lako mai “me’u vakaotia na ivunau, se na nodra ivakavuvuli na parofita” (Maciu. 5:17).
E a taurivaka o Koya na ivunau, na same, kei na “parofita” me ra ivakadinadina, me vunauci rau kina na veitokani e na sala ki Ameo, ni Nona mate kei na Nona talai mai ki vuravura, e a vakadonui (Luke 24:44). E rawa beka vei Jisu me a taurivaka na nodra volavola na parofita me ivakadinadina ni Nona talai mai, kevaka e a sega ni vakabauta ni ra a tutaka na lewa e dodonu?
Ia oqo, me da sa vakatauvatana mada na veika oqo, vata kei koya me baleti Ellen White. E sa nodra itavi ko ira era a kilai Ellen White vakavoleka se ko ira era a bula e na nona tabagauna, me ra veitarogitaki koya (1 Joni 4:1). O ya na itavi e lavaki vei keda mai na iVola Tabu. Eda sa na talaidredre tiko ki na noda itavi kevaka eda sega ni veitarogitaki Ellen White. E na duidui vakalevu mai vei ira na parofita ni iVola Tabu mai na gauna makawa, baleta ni da vutuniyau o keda nikua e na noda kila na veika me baleti Ellen White, kei na noda taukena talega na nodra volavola e vuqa era a kilai koya vakavoleka sara. Eda wasea vata kei koya e dua ga na vosa (language), ka vaka kina na noda kila vinaka na nona itovo ni bula vakavanua (culture).
E sega vei keda na nodra ripote na tamata era a raici ira se rogoci ira na parofita ni Vola Tabu, ia, e tu vei keda nikua e udolu vakacaca na nodra ripote na tamata era a raici Ellen White ka ra a rogoci koya talega. E lailai sobu mai na 1,000 na drau ni pepa na iwiliwili ni nodra volavola na parofita kece e na iVola Tabu, ia na volavola nei Ellen White, e sivia na 100,000 na drau ni pepa.
Sa kena ibalebale oqo, ni da sa tu e na dua na itutu dei, me da vakatauca kina na noda lewa me baleta na nona parofisai e vuqa. Me vaka ga na noda vakararavi vei ira na veitabatamata sa sivi me ra vakadinadinataka na nodra dina na parofita ni gauna e liu, ko ira talega na veitabatamata mai muri, era na vakararavi ki na dodonu ni noda vakataulewa me baleta na dina ni veika me baleti Ellen White.
E sa na ile lokiloki dina me vakayagataki na nodra cala (kasamitaki) na parofita ni iVola Tabu, me vakaiulubaletaki kina na cala ni parofisai nei Ellen White, baleta, me vaka eda sa raica oti mai, e na sega ni rawa me da vakataulewataki ira na parofita ni iVola Tabu, e na itovo ni vakataulewa vata eda rawa ni taurivaka vei ira na parofita ni noda tabagauna.
Kevaka mada ga eda rawa ni vakatauca na lewa dodonu, ka kevaka eda na kunea e dua na parofita ni iVola Tabu, ni a sega ni rawata e dua vei ira na veitarogi ni parofita dina, e sega ni kena ibalebale o ya me sa sega ni vakabau na veitarogi o ya. Na veitarogi kece oqo, era sega ni bale ki na imawi se ki na imatau, ia era vaka na “ruler” ka vakarautaki kina na parofita kece.
E a biuta na Kalou na veitarogi kece oqo e na iVola Tabu e na dua na inaki, o ya, me rawa kina ni da kilai ira na parofita vakailasu. Ko ira ka ra dusia tiko na nodra cala na vo ni parofita, era saga wale tiko ga me ra dreta laivi na noda rai, me kua kina ni da raica na cala ni nodra parofita. Ko ira era totaki Ellen White, e sega ni dodonu me ra vakalecalecava na nona cala e na nodra dusi ira na parofita makawa, ia e dodonu ga me ra dikeva vinaka tale, kevaka e rawa me pasitaka ko Ellen White na veitarogi ni parofita ka lavaki e na iVola Tabu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn